
PANEVĖŽIO PRADINĖS MOKYKLOS
PSICHOAKTYVIŲ MEDŽIAGŲ VARTOJIMO PREVENCIJOS IR INTERVENCIJOS VYKDYMO TVARKOS APRAŠAS

I SKYRIUS BENDROSIOS NUOSTATOS

1. Panevėžio pradinės mokyklos (toliau – Mokyklos) reagavimo į psichoaktyviųjų medžiagų vartojimo, disponavimo ir (ar) platinimo atvejus bei pagalbos teikimo mokiniams, jų atstovams pagal įstatymą tvarka (toliau – Tvarka) apibrėžia mokinių psichoaktyviųjų medžiagų vartojimo, disponavimo jomis ar jų platinimo atpažinimą, tinkamą Mokyklos reagavimą, principus ir eigą, nustato pagalbos teikimo būdus Mokykloje. 
2. Tvarkos tikslas – nustatyti ir taikyti vieningą reagavimo į Mokykloje pastebėtus mokinių psichoaktyviųjų medžiagų vartojimo, disponavimo ir (ar) platinimo atvejus tvarką, stiprinti pagalbos teikimą gimnazijoje bei didinti nukreipimo gauti pagalbos dėl psichoaktyviųjų medžiagų vartojimo už gimnazijos ribų mastą.
3. Tvarkoje vartojamos sąvokos atitinka Lietuvos Respublikos Švietimo įstatyme, Lietuvos Respublikos vaiko teisių apsaugos pagrindų įstatyme, Lietuvos Respublikos socialinių paslaugų įstatyme, Lietuvos Respublikos psichikos sveikatos priežiūros įstatyme ir kituose teisės aktuose apibrėžtas sąvokas.

II SKYRIUS
REAGAVIMO Į MOKINIŲ PSICHOAKTYVIŲJŲ MEDŽIAGŲ VARTOJIMO, DISPONAVIMO IR (AR) PLATINIMO ATVEJUS TVARKA

4. Galimi psichoaktyviųjų medžiagų vartojimo, apsvaigimo, apsinuodijimo nuo psichoaktyviųjų medžiagų atpažinimo ženklai pateikiami šios Tvarkos 1 priede, psichoaktyviųjų medžiagų platinimo atpažinimo ženklai šios Tvarkos 2 priede. 
5. Kiekvienas Mokyklos darbuotojas, įtaręs arba pastebėjęs, kad Mokyklos teritorijoje ar ugdymo procese, vykstančiame už Mokyklos ribų, mokinys disponuoja psichoaktyviosiomis medžiagomis ir (ar) jas vartoja, yra apsvaigęs arba apsinuodijęs, laikosi šios veiksmų sekos:
5.1. įvertina mokinio sveikatos būklę;
5.2. jei medicininė pagalba reikalinga:
5.2.1. nedelsiant kviečia greitąją medicinos pagalbą skubios pagalbos tarnybų telefono numeriu 112;

5.2.2. teisės aktų nustatyta tvarka suteikia pirmąją pagalbą;
5.2.3. žodžiu informuoja apie atvejį mokyklos vadovą arba jo įgaliotą asmenį.
5.3. jei medicininė pagalba nereikalinga, palydi mokinį pas mokyklos vadovą arba jo įgaliotą asmenį.
6. Visais mokinio disponavimo psichoaktyviosiomis medžiagomis ir (ar) jų vartojimo, apsvaigimo arba apsinuodijimo atvejais Mokyklos vadovas ar jo įgaliotas asmuo nedelsiant informuoja mokinio atstovus pagal įstatymą apie atvejį ir kviečia juos atvykti į mokinio buvimo vietą.
7. Kai mokinys galimai vartoja ir (ar) galimai disponuoja psichoaktyviosiomis medžiagomis, Mokyklos vadovas ir (ar) jo įgaliotas asmuo:
7.1. atskiroje patalpoje individualiai kalbasi su mokiniu apie kilusios situacijos aplinkybes: kada ir kokias psichoaktyviąsias medžiagas vartojo, iš kur jų gavo, tai darė vienas ar su kitu (-ais) mokiniu (-iais), ar gali būti kam nors reikalinga medicininė ar kita pagalba, prašo mokinio parodyti asmeninius daiktus ir imasi vieno iš šių veiksmų:
7.1.1. jei nėra randama psichoaktyviųjų medžiagų, atvykus mokinio tėvams (globėjams, rūpintojams) kartu su mokiniu kalbasi apie vartojimo atvejo galimas pasekmes ir pakartotiniam vartojimui išvengti galimus prevencinius veiksmus;
7.1.2. jei randamos psichoaktyviosios medžiagos (elektroninės cigaretės, jų pildyklės, kiti priedai, tabakas, tabako ar alkoholio gaminiai), jas atiduoda atvykusiems mokinio atstovams pagal įstatymą sunaikinimui, kalbasi apie vartojimo atvejo galimas pasekmes ir pakartotiniam vartojimui išvengti galimus prevencinius veiksmus;
7.1.3. jei randama nelegalių psichoaktyviųjų medžiagų (narkotinių ar psichotropinių medžiagų tabletėmis, kristalais, suktinėmis, žoliniais mišiniais, milteliais, druskomis ar kitais pavidalais) nedelsiant kviečia policiją skubios pagalbos tarnybų telefono numeriu 112 pranešant apie nustatytą (galimą) teisės pažeidimą, iki policijos pareigūnų atvykimo neliečia, neuosto, neleidžia sunaikinti rastų medžiagų ir apriboja mokinio galimybę naudotis ryšio priemonėmis.


8. Visais mokinio psichoaktyviųjų medžiagų vartojimo, disponavimo jomis ir (ar) platinimo atvejais laikomasi nešališkumo, konfidencialumo, profesionalumo ir pagarbos žmogaus teisėms principų, siekiant padėti ištirti bei tinkamai reaguoti į atvejį atsakingoms institucijoms, tačiau nesukeliant papildomų neigiamų pasekmių (bet kokios smurto rūšies, diskriminacijos patyrimo, asmens duomenų neteisėto atskleidimo ir kt.) mokinio ar jo atstovų pagal įstatymą atžvilgiu.
9. Tais atvejais, kai mokinio vartojimo ir (ar) disponavimo psichoaktyviosiomis medžiagomis, jų platinimo atvejis pasikartoja priklausomai nuo situacijos pagalbai teikti šaukiamas Mokyklos vaiko gerovės komisijos posėdis.
10. Tais atvejais, kai mokinio atstovai pagal įstatymą nepriima pagalbos sau ar savo vaikui Mokyklos vadovas ar jo įgaliotas asmuo kreipiasi į Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos ir praneša apie galimą vaiko nepriežiūros atvejį, kuris traktuojamas kaip viena iš smurto prieš vaiką formų.

III SKYRIUS
PAGALBOS DĖL PSICHOAKTYVIŲJŲ MEDŽIAGŲ VARTOJIMO TEIKIMAS MOKYKLOJE

11. Visais mokinio psichoaktyviųjų medžiagų vartojimo, disponavimo jomis ir (ar) platinimo atvejais po reagavimo veiksmų, nurodytų šios Tvarkos II skyriuje, Mokykloje organizuojama ir teikiama pagalba:
11.1. Pagalba Mokykloje apima švietimo pagalbos poreikio vertinimą, visuomenės sveikatos priežiūros paslaugų teikimą, formaliojo ir neformaliojo švietimo ar kitų švietimą papildančio ugdymo veiklų organizavimą, kitą prevencinių veiklų vykdymą mokykloje.

IV SKYRIUS BAIGIAMOSIOS NUOSTATOS

12. Su Tvarkos nuostatomis ir jų pagrindu vykdomais veiksmais visi mokyklos darbuotojai supažindinami pasirašytinai, mokiniai ir jų tėvai – informuojant elektroniniame dienyne.
13. Informacija apie mokinius, vartojusius ar disponavusius psichoaktyviosiomis medžiagomis ar jas galimai platinusius, turi būti disponuojama tiek, kiek reikalinga mokinio teisei būti sveikam užtikrinti, tačiau nepažeidžiant mokinio teisės į privatų gyvenimą, asmens neliečiamybę bei laikantis Lietuvos Respublikos teisės aktų nustatytos tvarkos.
14. Jei Mokyklos teritorijoje randama nelegalių psichoaktyviųjų medžiagų, tačiau nežinoma, kam jos priklauso, Mokyklos vadovas arba jo įgaliotas asmuo, nedelsiant kviečia policiją skubios pagalbos tarnybų telefono numeriu 112.



1 priedas

PSICHOAKTYVIŲJŲ MEDŽIAGŲ VARTOJIMO ATPAŽINIMO ŽENKLAI


1. Trumpalaikio vartojimo (intoksikacijos/apsvaigimo) atpažinimo ženklai:
1.1. Vyzdžio dydis ir reakcija į šviesą. Esant stimuliatorių intoksikacijai atmerkus voką, krintant tiesioginei šviesai, vyzdys lieka išsiplėtęs, opioidų intoksikacijai – vyzdys lieka susitraukęs, hašišo ir marihuanos intoksikacijai – vyzdys pulsuoja didėdamas (atkreiptinas dėmesys, kad neženkliai vyzdys pulsuoja, net ir nevartojus psichoaktyviųjų medžiagų).
1.2. Nistagmas. Tai ritmiškas, nevalingas abiejų akių obuolių trūkčiojimas. Jis gali pasireikšti, kai kraujyje yra viena ir daugiau promilių alkoholio, atpažįstamas stebint akių obuolius bent keliolika sekundžių.
1.3. Pulso dažnis. Priklausomai nuo vartotos psichoaktyviosios medžiagos pulsas akivaizdžiai gali sulėtėti arba padažnėti. Pulso dažnis tikrinamas uždėjus du pirštus ant riešo arterijos. Normalus pulsas yra 60–90 tvinksnių per minutę.
1.4. Laiko pajautimas. Pavartojus psichoaktyviųjų medžiagų gali sutrikti laiko suvokimas, suprastėti gebėjimas suprasti paprastas instrukcijas. Tai galima patikrinti, paprašant pastovėti suglaudus kojas, ištiesus į priekį rankas, atlenkus galvą atgal ir užsimerkus, pranešti, kai praeis 30 sekundžių. Nepavartojus psichoaktyviųjų medžiagų galima apsirikti 10 sekundžių.
1.5. Dūrių žymės. Jeigu psichoaktyviosios medžiagos švirkščiamos, lieka dūrio žymės, kurios laikui bėgant keičiasi: 0–8 val. – raudona dėmė (paraudęs ratas); 8–96 val. – šviesaus sukrešėjusio kraujo pėdsakai; 5–14 dienų – tamsios dėmės.
1.6. Kvapas. Pavartojus alkoholio jaučiamas alkoholio kvapas iš burnos ar nuo drabužių, tabako ar tabako gaminių – analogiškai tabako kvapas, marihuanos – keistas, neįprastas, cheminių medžiagų kvapas.
1.7. Bendri apsinuodijimo požymiai. Apsinuodijus gali atsirasti mieguistumas, sąmonės praradimas, pykinimas, vėmimas, galvos svaigimas, pasireikšti perkaitimas ar dehidratavimas, krėsti drebulys, apimti panika ar pasireikšti kiti apsinuodijimo požymiai. Esant tokiems požymiams, reikia kviesti greitąją medicinos pagalbą, prireikus suteikti pirmąją pagalbą.

1.8. Netipinio elgesio požymiai. Pavartojus psichoaktyviųjų medžiagų gali atsirasti nebūdingo mokiniui elgesio požymių, kurie pasireiškia atskirai arba kartu su aukščiau išvardintais ženklais. Mokinys gali tapti agresyvus, elgtis impulsyviai – imti rėkti, bėgti, blaškytis, neadekvačiai reaguoti į aplinką. Jam gali prasidėti haliucinacijos, apimti baimė, prasidėti kliedesiai arba sulėtėti kalba.
2. Ilgalaikio vartojimo atpažinimo ženklai:
2.1. Asmenybės pokyčiai: nuotaikos ar būdo savybių pasikeitimas, brandumo stoka, santykių su tėvais ir šeima, ryšių su draugais pokyčiai, siekių stoka, savęs nuvertinimas, neigimas ir melavimas, vėlavimas, nepaaiškinama baimė, įtarumas arba savisaugos instinkto stoka, priešiškumas kitiems ir sau, agresyvumas.
2.2. Veiklos ir įpročių pokyčiai: be pateisinamos priežasties nebuvimas namuose ar Mokykloje, pareigų namuose ar Mokykloje neatlikimas, pakitęs bendravimas su bendraamžiais, kitais žmonėmis; slapukavimas, konfliktai namuose ar Mokykloje, nuolatinis negebėjimas susikaupti, greitas įniršis uždavus klausimus, susijusius su vartojimu, nuolatinis liūdesys, ženklūs finansinės padėties pokyčiai.
2.3. Išvaizdos pokyčiai: higienos stoka, raudonos ar ašarojančios akys, išsiplėtę arba susiaurėję vyzdžiai, nuolatinė sloga.
2.4. Sveikatos ir normalaus dienos/nakties ritmo pokyčiai: apetito stoka ar padidėjęs apetitas, dažnas kosulys, keista kalba, miego problemos, išsiblaškymas, energijos stoka.
2.5. Psichoaktyviųjų medžiagų vartojimo priemonės: tarp mokinio daiktų pastebimi įtarimą keliantys daiktai ar medžiagos - guminukai, pleistrai, nosies purškalai, akių lašai, nikotino pagalvėlės, kristalai, impregnuoti lapeliai, saldainiai, elektroninių cigarečių skysčiai, žiebtuvėliai, milteliai, kapsulės, tabletės.
2.6. Teisėtvarkos pažeidimai: smulkios vagystės iš namų ir mokyklos draugų, bėgimas iš namų ir pamokų ir pan.



2 priedas

PSICHOAKTYVIŲJŲ MEDŽIAGŲ PLATINIMO ATPAŽINIMO ŽENKLAI

1. Pajamos. Ryškiausias ženklas, kad mokinys platina psichoaktyviąsias medžiagas, yra jo pajamos. Jei mokinys staiga pradeda pirkti daiktus pats, neturėdamas pajamų šaltinio (pavyzdžiui, iš šeimos, giminaičių ar darbo ne visą darbo dieną), tai galimai sąlygoja psichoaktyvių medžiagų platinimas kaip paslėptas pajamų šaltinis.
2. Užrašai. Dažniausiai psichoaktyviąsias medžiagas platinantys mokiniai registruoja savo išlaidas ir pajamas. Daugelis iš jų tai daro, siekiant fiksuoti, kas ir už ką yra skolingas. Kiekvienas užrašų įrašas gali būti užkoduotas skaitine ar raidine seka.
3. Įranga. Jei platinamos psichoaktyvios medžiagos, greičiausiai jis turi tam reikalingas priemones. Tai apima psichoaktyviųjų medžiagų vartojimui ar supakavimui skirtus daiktus, tokius kaip:
· priemaišos – medžiagos dedamos į psichoaktyvias medžiagas (pvz. kokainą) siekiant padidinti pelną ir pakeisti poveikį, šios medžiagos atskiedžia psichoaktyvias medžiagas, keičia jų stiprumą, priemaišų pavyzdžiai yra miltai, krakmolas, cukrus ir kofeinas;
· rūkymo pypkės, bongai;
· nedidelio dydžio, maistinės svarstyklės;
· užspaudžiami plastikiniai maišeliai;
· aliuminio folija.
4. Vartojimo požymiai. Nors tai nėra tiesioginis psichoaktyviųjų medžiagų platinimo požymis, tačiau daugelis psichoaktyviųjų medžiagų platintojų patys pradeda vartoti psichoaktyviąsias medžiagas.
5. Kitų mokinių elgesys ir turima informacija. Neretai psichoaktyviųjų medžiagų platintojas dėl vienokių ar kitokių priežasčių (pvz. dėl skolos, dėl sutikimo parduoti psichoaktyviąsias medžiagas ir kt.) išnaudoja kitus mokinius įvairioms užduotims atlikti. Mokinių bendruomenė paprastai turi daug informacijos vieni apie kitus, tad psichoaktyviųjų medžiagų platintojas visuomet yra žinomas.


